TITTEL Satser på hydrogen

INGRESS Dagligvare- og serveringsgrossisten ASKO samarbeider nå tett med Scania om å utvikle Norges første hydrogenlastebil i ordinær drift. 

- Vi har jobbet med prosjektet i flere år. ASKO er en av Norges største transportbedrifter. For oss er det viktig å gå i bresjen for utviklingen - ta samfunnsansvar, rett og slett.

Klare ambisjoner
Jørn A. Endresen, direktør i ASKO Midt-Norge, smiler godt utenfor den massive distribusjonsentralen oppe på Tiller. 
Fra dette knutepunktet går det hele året en jevn strøm av lastebiler som frakter dagligvarer ut til Norgesgruppens butikkjeder i Trøndelag.
- Asko er Norges største grossist og har 600 lastebiler på norske veier hver dag. 50 av disse har base her i Trondheim, forklarer Endresen mens en av doningene som nettopp har fått varepåfyll, ruller forbi ham med kurs for E6. 
En eim av diesel blir liggende igjen som avskjedshilsen.
- Hydrogenlastebilene etterlater seg bare en skvett vann, forklarer han.
- Hvorfor gjør dere dette?
- Vi har en klar ambisjon om å bli klimanøytral. Det innebærer at ASKO skal distribuere dagligvarer med nullutslippsbiler - både elektrisk og hydrogen - innen 2026, sier Endresen.
Nasjonal Transportplan fastslår at 75 prosent av nye langdistansebusser og 50 prosent av nye lastebiler skal være nullutslippskjøretøy i 2030. Mye av dette vil bli hydrogenkjøretøyer.
- Et oppnåelig mål?
- Absolutt. 

Framstiller hydrogen lokalt
ASKO har søkt lenge i markedet etter større lastebiler med rekkevidde opp mot 500 kilometer, som kan bruke hydrogen som drivstoff i brenselsceller. Valget falt til slutt på Scania.
Og hydrogenet til bilene framstilles lokalt. Hovedsakelig fra de 9000 kvadratmeterne med solceller som ligger på taket til regionslageret.
- Dette er et pionerprosjekt. Sammen med SINTEF har vi utviklet et anlegg for framstilling av nullutslippsdrivstoffet hydrogen med en tilhørende fyllestasjonen for kjøretøyer her på Tiller, forteller han.
Anlegget spalter vann til hydrogen og fjerner oksygen ved bruk av elektrisitet, såkalt vannelektrolyse.
Steffen Møller-Holst, markedsdirektør for hydrogenteknologi i SINTEF, er sikker på at hydrogen er kommet for å bli i samferdselssektoren. Han ser ASKOs pådriverrolle som en seier for mer enn bare klimaet.
- Norske teknologibedrifter blir blant vinnerne når bruken av hydrogen som drivstoff tar av i tungbilmarkedet. Vi ser konturene av noe som kan bli betydelig verdiskaping i Norge på feltet hydrogenteknologi, mener han.  

Godt for både miljøet og bunnlinja 
Investeringskostnadene forbundet med tungkjøretøyer som anvender hydrogen som drivstoff, er imidlertid fremdeles ganske omfattende. 
- Prisen på de konvensjonelle lastebilene vi anvender i dag ligger på rundt 2,5 millioner kroner. En hydrogenlastebil er estimert til det dobbelte. Derfor støtten fra Enova vært viktig gjennom hele prosessen.
- En god medspiller?
- Definitivt. Vi bryter mye ny grunn med denne satsingen, og da har det vært avgjørende å ha en aktør som Enova i ryggen. De følger oss tett, sier Endresen.
Og det er ikke bare Enova som er nysgjerrige på ASKO. Miljøorganisasjoner, teknologibedrifter,  myndigheter og ikke minst en samlet nasjonal transportnæring vil ha blikket plantet mot ASKO og Trondheim framover.
- Det er samtidig viktig å understreke at hydrogen er et billigere drivstoff enn diesel. I dag er differensen på omlag 20 prosent, men hydrogen kommer til falle ytterligere.
- Godt for både miljøet og bunnlinja på sikt?
- Ja, dette er en vinn-vinn på alle måter.

FAKTABOKS 
ASKO og hydrogendrevne lastebiler 
- ASKOs produksjonsanlegg/fyllestasjon i Trondheim bruker strøm til å spalte vann til drivstoffet/energibæreren hydrogen.
- Til dette bruker ASKO solenergi fra ni tusen kvadratmeter med solceller. Disse er installert på taket av konsernets regionlager i Trondheim. Energi fra uforutsigbare solstråler kan dermed lagres - som hydrogen - til energien trengs i selskapets kjøretøyer.
- Hydrogen fra tanken på bilene vil bli brukt til å produsere strøm i et lite elektrokjemisk "kraftverk" som bilene frakter med seg - en brenselcelle.
- Brenselcellen leverer strøm til bilens elektriske motor. Denne driver kjøretøyet fram, akkurat som i batterielektriske biler.
- Ut av "eksosrøret" til hydrogenkjøretøy kommer kun rent vann. Så lenge fornybar energi er utgangspunktet, blir drivstoffet derfor helgrønt.
- Energikjeden som vil få ASKOs hydrogenbiler til å gå, starter med elektrisk energi fra et strømnett - akkurat slik tilfellet er med batterielektriske biler.
- Til å produsere drivstoffet som en hydrogendrevet bil forbruker, trengs mer strøm enn det en tilsvarende batteridrevet bil må ha for å kjøre like langt.
- For store kjøretøyer med rekkevidden som  ASKO trenger, ville batterier imidlertid blitt veldig tunge. Dette ville ha forringet lastekapasiteten og økt energiforbruket for en batterielektrisk lastebil.
- Ytelsen for batterier reduseres dessuten langt mer enn for brenselceller av kaldt klima. Dette er enda en grunn til at ASKO satser på hydrogen framfor batteri for tunge biler som skal kjøre langt.
(KILDE: SINTEF)

BILDETEKSTER

ASKO0002-0004: Utenfor den massive distribusjonsentralen til ASKO oppe på Tiller er det fremdeles diesel som er gjengs energikilde. Enn så lenge. 
- Asko er Norges største grossist og har 600 lastebiler på norske veier hver dag. 50 av disse har base her i Trondheim, sier Jørn A. Endresen, regiondirektør i ASKO Midt-Norge.

ASKO0005: Hydrogenet til bilene framstilles lokalt. Hovedsakelig med strøm fra de 9000 kvadratmeterne med solceller som ligger på taket til regionslageret i Trondheim.

ASKO0006: Her fyller de nye lastebilene på hydrogen. Anlegget som ASKO har utviklet sammen med SINTEF, spalter vann til hydrogen og fjerner oksygen ved bruk av elektrisitet, såkalt vannelektrolyse.